পুলিশ সূত্রের খবর, গত কয়েক বছর ধরে টালিগঞ্জ ফাঁড়ির কাছে রাস্তার ধারের ফুটপাতে বিশ্বকর্মা পুজোর আয়োজন করেন ওই রুটের অটোচালকেরা। তাঁদের অভিযোগ, ফুটপাতের সামনে এক বিরিয়ানি বিক্রেতা জায়গাটি দখল করে রয়েছেন। এক অটোচালক বলেন, ‘‘প্রতি বছর আমরা যেখানে বিশ্বকর্মা পুজো করি, সেখানে সালাউদ্দিন খান নামে ওই ব্যক্তি বিরিয়ানি বিক্রি করছেন। তিনি ওই জায়গাটি আমাদের ছাড়তে নারাজ। ফলে এ বার পুজো করতে পারব কি না, তা নিয়ে অনিশ্চয়তা দেখা দিয়েছে।’’ দক্ষিণ কলকাতা অটো ড্রাইভার অ্যান্ড অপারেটর ইউনিয়নের সদস্য শম্ভু চক্রবর্তীর অভিযোগ, ‘‘বিশ্বকর্মা পুজো না হলে আমাদের রুটিরুজিও বন্ধ হওয়ার জোগাড়। এরই প্রতিবাদে আমরা অটো চলাচল বন্ধ রেখেছি।’’ অটোচালকদের অভিযোগ অস্বীকার করে সালাউদ্দিন খানের পাল্টা অভিযোগ, ‘‘আমি গত চল্লিশ বছর ধরে ফুটপাতের উপরে বিরিয়ানি বিক্রি করি। কিন্তু কয়েক জন আমাকে ওখান থেকে তুলে দিতে চাইছেন। দীর্ঘদিন ধরে আমাকে চাপ দেওয়া হচ্ছে।’’ তিনি আরও বলেন, ‘‘ওখানে বিশ্বকর্মা পুজো হোক, আমি সব সময়েই চাই। কিন্তু বিশ্বকর্মা পুজোর অজুহাতে আমাকে তুলে দেওয়ার চেষ্টা হচ্ছে। পরে আর ওই জায়গায় ব্যবসা করতে দেবে না। স্থানীয় কিছু যুবক অটোচালকদের সঙ্গে নিয়ে আমার রুটিরুজি কেড়ে নিতে চাইছে।’’